hotchpotch/miracl-hf-unified huggingface dataset:
Jacek Krzynówek
Jacek Krzynówek (s. 15. toukokuuta 1976 Puola) on Puolan maajoukkueessa pelannut jalkapalloilija, joka seuratasolla pelasi kotimaansa lisäksi useissa saksalaisseuroissa. Hänen pelipaikkansa maajoukkueessa oli keskikentän vasen laitalinkki.
Krzynówek kuului Puolan maajoukkueeseen muun muassa MM-kisoissa 2006 ja EM-kisoissa 2008, joissa molemmissa hän pelasi Puolan kaikissa otteluissa avauskokoonpanossa. Hän pelasi urallaan 96 A-maaottelua ja teki niissä 15 maalia.
Aruna Dindane
Aruna Dindane (s. 26. marraskuuta 1980 Abidjan, Norsunluurannikko) on norsunluurannikkolainen jalkapalloilija. Hän on pelipaikaltaan hyökkääjä.
Hänet kaupattiin kesällä 2000 norsunluurannikkolaisesta ASEC Mimosasasista belgialaiseen RSC Anderlechtiin. Hän voitti joukkueessa kaksi Belgian mestaruutta vuosina 2001 ja 2004. Belgian supercupin hän voitti kyseisen seuran paidassa vuosina 2000 ja 2001. Kesäkuussa 2005 Aruna solmi sopimuksen ranskalaisen RC Lensin kanssa.
Kesällä 2009 Dindane siirtyi Englannin Valioliigassa pelanneeseen Portsmouthiin. Hän pelasi Portsmouthissa yhden kauden mittaisella lainasopimuksella, jonka aikana teki kahdeksan liigamaalia ja oli auttamassa joukkuetta etenemään FA Cupin loppuotteluun keväällä 2010. Toukokuussa 2010 hän siirtyi Qatarin liigan Lekhwiyaan. Hän on edustanut Qatarin pääsarjassa myös Al-Gharafaa ja Al-Sailiyaa.
Dindane debytoi Norsunluurannikon maajoukkueessa vuonna 2000. Hän edusti maataan 62 A-maaottelussa ja teki niissä 18 maalia. Hän on pelannut kaksissa maailmanmestaruuskilpailuissa, 2006 ja 2010. Dindane teki ensiksi mainituissa kaksi maalia, molemmat Serbia ja Montenegroa vastaan, ja jäi jälkimmäisissä maaleitta. Hän on pelannut myös kaksissa Afrikan-mestaruuskilpailuissa, 2008 ja 2010. Hänet valittiin maansa joukkueeseen myös vuoden 2006 Afrikan-mestaruuskilpailuihin, mutta tuolloin hän jätti turnauksen väliin tyttärensä äkillisen kuoleman vuoksi.
Atakhama
Atakhama on suomalainen extreme metal -yhtye, jonka perustivat hajonneen Funeris Nocturnumin neljä jäsentä huhtikuussa 2004. Yhtyeellä on levytyssopimus Woodcut Recordsin kanssa, ja sen debyyttialbumi "Existence Indifferent" julkaistiin 20. huhtikuuta 2005.
Visoko
Visoko on noin 17 000 asukkaan kaupunki Bosnia ja Hertsegovinan keskiosassa. Se sijaitsee Zenican ja Sarajevon välisen tien varrella Bosna- ja Fojnička-jokien yhtymäkohdassa. Visokon kunnassa on noin 40 000 asukasta. Hallinnollisesti se on osa Zenica-Dobojn kantonia.
Visokon alue oli aikoinaan keskiaikaisen Bosnian valtion keskus. Ottomaanikaudella Ajas-beg perusti modernin Visokon kaupungin. Itävalta-Unkarin vallattua Bosnian Visokon arkkitehtuuri sai uusvanhan tyylin, johon heijastui vanha turkkilainen tyyli. Jugoslavian alkuvuosina Visoko ei juuri kehittynyt, mutta säilyi toisesta maailmansodasta kohtalaisen vahingoittumattomana. Kaupunki alkoi kasvaa kunnolla vasta kommunistisen Jugoslavian kaudella. Bosnian sodan aikana Visoko oli Bosnian armeijan hallussa sodan alusta loppuun. Nykyään Visokolla on rikas historia ja kulttuuriperintö, mutta sen talous on taantunut sodan vuoksi.
Viime aikoina Visoko on tullut tunnetuksi "Bosnian pyramideista", kaupungissa sijaitsevista suurista pyramidinmuotoisista mäistä, jotka vuonna 2005 julkaistun kiistanalaisen teorian mukaan voisivat olla ihmisen tekemiä pyramideja.
Gobuntu
Gobuntu oli Ubuntu-käyttöjärjestelmän virallinen vapaa johdannainen. Koska Ubuntun pääjakeluversiossa tehdään joitain myönnytyksiä epävapaiden ohjelmistojen suuntaan, Mark Shuttleworth suunnitteli vuonna 2005 Gnubuntu-nimisen, kokonaan vapaista ohjelmista koostuvan Ubuntu-johdannaisen perustamista. Richard Stallman ei pitänyt projektin nimestä, ja hetken aikaa johdannaisesta käytettiin työnimeä Ubuntu-libre. Kun johdannainen lopulta julkaistiin, se oli nimetty Gobuntuksi.
Gobuntun kehitys erillisenä johdannaisena päättyi vuonna 2009 sen jälkeen, kun pääjakeluversion asennukseen oli lisätty mahdollisuus asentaa pelkästään vapaista ohjelmistoista koostuva käyttöjärjestelmä. Toisaalta Gobuntussa ei myöskään olisi päästy gNewSensen veroiseen vapauteen, sillä Ubuntu johdannaisineen tukee rajoitteisten ohjelmistojen pakettivarastoja.
Ubuntun lähdekoodivarasto sisältää muokkaamattoman Linux-ytimen lähdekoodipaketin, joka puolestaan sisältää epävapaita firmware-ohjelmia. Niinpä Gobuntu ei täysin onnistunut lunastamaan lupaustaan tarjota käyttäjälle pelkästään vapaita ohjelmia. Tämän ja Ubuntun rajoitteisten ohjelmistojen pakettivarastojen tuen takia Free Software Foundation ei suositellut Gobuntun käyttöä.
Bonaventure Kalou
Bonaventure Kalou (s. 12. tammikuuta 1978 Oumé, Norsunluurannikko) on norsunluurannikkolainen uransa lopettanut jalkapalloilija.
Kalou aloitti uransa Norsunluurannikon pääsarjassa ASEC Mimosasissa. Muutaman vuoden jälkeen hänet myytiin Feyenoordiin. Sen jälkeen Kalou vietti pari kautta vielä AJ Auxerressa ennen kuin siirtyi Paris Saint-Germainiin. Hän pelasi PSG:ssä kaksi kautta ja 65 ottelua, joissa teki 18 maalia. Kesällä 2007 hän siirtyi RC Lensin joukkueeseen.
Ura Lensissä jäi neljän ottelun mittaiseksi ja hän siirtyikin pian Al-Jazira Clubiin. Kesällä 2008 Kalou palasi Euroopan kentille ja liittyi SC Heerenveenin joukkueeseen. Hän pelasi uransa viimeisen ottelun 30. elokuuta 2009.
Hänet valittiin Norsunluurannikon Norsunluurannikon maajoukkueeseen vuoden 2006 jalkapallon MM-kisoihin Saksaan.
Hänen veljensä Salomon Kalou pelaa Lillessä.
Terälahti
Terälahti on Tampereen pohjoisosassa, entisessä Teiskon kunnassa sijaitseva tilastoalue. Se sijaitsee noin kolmenkymmenen kilometrin päässä Tampereen keskustasta ja kuuluu pohjoiseen suuralueeseen sekä Terän suunnittelualueeseen. Terälahdessa on kauppa, asiamiesposti, kirjasto, alakoulu ja päiväkoti. Siellä sijaitsevat myös Teiskon kirkko ja museo sekä Metallityöväen liiton kansanopisto Murikka-opisto.
Vuoden 2002 lopussa Terälahdessa asui 478 henkilöä. Terälahti on myös kuuluisa kuhajärvi.
Lazio
Lazio on hallinnollinen alue Keski-Italiassa Rooman ympäristössä. Alueeseen kuuluu muinaisen Latiumin lisäksi Etrurian eteläosia. Lazio on jaettu viiteen hallinnolliseen alueeseen: Rooman metropolikaupunkiin sekä neljään maakuntaan: Viterbo, Latina, Frosione ja Rieti. Lazion alueen bruttokansantuote on Italian alueista toiseksi suurin (186 mrd. € vuonna 2016), runsaat 10 prosenttia koko maan kansantaloudesta.
Alueen mukaan nimetty jalkapallojoukkue, SS Lazio, on yksi Italian menestyneimmistä.
Paso doble
Paso doble () on espanjalainen musiikki- ja tanssimuoto. Paso doble on alkujaan kotoisin Etelä-Ranskasta.
Pasodoble on rytmiltään marssimaista ja sitä soitetaan erityisen paljon härkätaisteluissa ja kuuluisille härkätaistelijoille onkin omistettu nimikkopasodoble.
Tämän lisäksi Paso doble on erittäin suosittu kilpatanssi. Tanssissa on niin sanottu "härkätaistelu", jossa mies esittää härkätaistelijaa ja nainen on ajoittain "muléta" (härkätaistelijan punainen viitta) ja ajoittain härkä. Tanssin tunnusmerkkeihin kuuluu jämäkkyys ja sotilaallisen tarkka ajoitus sekä kurinalaisuus kuvioiden suorituksessa. Paso doble luetaan latinalaistansseihin.
2-metyylipropeeni
2-metyylipropeeni, isobuteeni, isobutyleeni on eräs buteenin (CH) kuudesta isomeeristä. 2-metyylipropeenin moolimassa on 56,1 g/mol, sulamispiste −140,3 °C, kiehumispiste −6,9 °C, tiheys 0,59 g/cm (vesi = 1,0 g/cm), leimahduspiste −76,1 °C, itsesyttymislämpötila 465 °C ja CAS-numero 115-11-7.
2-metyylibuteenin isomeeriset muodot ovat 1-buteeni (n-buteeni), cis-2-buteeni, trans-2-buteeni, syklobutaani ja metyylisyklopropaani.
2-metyylipropeenia esiintyy yhdessä muiden buteenien kanssa krakkauksen yhteydessä muodostuvassa kaasuseoksessa. 2-metyylipropeenin erottaminen 1-buteenista tislaamalla ei onnistu, joten näiden erottamiseen joudutaan käyttämään liuotinuuttoa. Yksi tapa on reaktio rikkihapon kanssa, jossa muodostuu t-butanolia ja reaktio tapahtuu yli 1 000 kertaa nopeammin kuin muille buteenin isomeereille. 2-metyylipropeenia valmistetaan myös dehydraamalla isobutaania.
2-metyylipropeenia käytetään useiden eri yhdisteiden valmistuksessa. Siitä tuotetaan muun muassa tert-butanolia, di- ja tri-isobuteenia, metyyli-tert-butyylieetteriä, tert-butyyliamiinia, tri-isobutyylialumiinia ja di-isobutyylialumiinihydridiä, tert-butyylifenolia, tert-butyylihydroksitolueenia, pivaliinihappoa, metyyliallyylikloridia ja polyisobuteenia.
Anna Faris
Anna Kay Faris (s. 29. marraskuuta 1976 Baltimore, Maryland) on yhdysvaltalainen näyttelijä, joka tunnetaan parhaiten roolistaan "Scary Movie" -elokuvissa. Hänen ensimmäinen merkittävä roolinsa oli elokuvassa "Lovers Lane" vuonna 1999.
Faris syntyi Baltimoressa, Marylandissa Jack ja Karen Farisille. Perhe muutti Edmondsiin Washingtonin osavaltiossa hänen ollessa kuusivuotias. Hän aloitti näyttelemisen yhdeksänvuotiaana paikallisessa teatterissa vanhempiensa kannustamana. High schoolin jälkeen Faris opiskeli englantilaista kirjallisuutta Washingtonin yliopistossa Seattlessa.
"Lovers Lanen" kuvauksissa Faris tapasi näyttelijä Ben Indran ja he alkoivat seurustella vuonna 1999. He menivät naimisiin 3. kesäkuuta 2004, mutta erosivat vuonna 2007. Kesällä 2009 Faris avioitui näyttelijä Chris Prattin kanssa. Pariskunnan esikoispoika syntyi elokuussa 2012.
Lukuisten elokuvarooliensa lisäksi Faris on näytellyt muun muassa "Frendit"-televisiosarjassa, jonka viimeisellä tuotantokaudella hän esitti Monica Gellerin ja Chandler Bingin adoptiolasten äitiä Ericaa.
Dahomeyn kuningaskunta
Dahomey oli 1600-luvulla perustettu kuningaskunta Afrikassa, nykyisen Beninin valtion alueella. Se menetti itsenäisyytensä 1800-luvulla, kun Ranskan Senegalissa olleet joukot valtasivat sen ja liittivät osaksi Ranskan Länsi-Afrikan siirtomaita. Dahomey joutui 1600-luvun lopulla Oyon kuningaskunnan ratsuväkijoukkojen ahdistelemaksi, sillä maasto oli tällaisten hyökkäysten kannalta edullinen. Koska Dahomey sijaitsi epäterveellisellä rannikkoseudulla, se ei voinut kasvattaa hevosia muodostaakseen omaa ratsuväkeä hyökkääjiä vastustamaan. Toisaalta hyökkääjätkään eivät kyenneet viipymään alueella pitkään ja saivat tehtyä lähinnä ryöstöretkiä, joskin tuhoisia. 1700-luvulla valtio sai kuitenkin käyttöönsä tuliaseita, joiden avulla se piti aiempaa paremmin hyökkäävät ratsujoukot loitolla, ja sai samalla yliotteen muista rannikon pikkuvaltioista.
Dahomeyn kuningashuoneen ympärille rakentui henkilöpalvontakultti, jossa uhraamisella, myös ihmisuhreilla, oli tärkeä osa. Ihmisiä uhrattiin kuninkaan esi-isille, jotka saivat uhreista uusia palvelijoita tuonpuoleiseen valtakuntaansa. Ihmiset uhrattiin katkaisemalla heidän kaulansa, paitsi kuninkaan vaimojen kohdalla, jotka haudattiin elävältä.
Dahomeyn kansantalouden perustana olivat maanviljely ja orjakauppa.
Dahomeyn naissoturien tarina alkoi, kun valtakunnan toinen kuningas Wegbaja päätti 1600-luvulla koota haaremiinsa naisista norsunmetsästäjien joukkion. Myöhemmin Wegbaja koulutti itselleen haareminaisista myös henkivartiokaartin. Kun Dahomeyn sotajoukkoihin 1700-luvun alussa tarvittiin lisää sotureita taistelemaan kilpailevia heimoja ja kuningaskuntia vastaan, naispuoliset henkivartijat ylennettiin sotureiksi.Tieteen Kuvalehti Historia 15/2011
Dahomeyn armeijan etujoukko koostui yksinomaan naisista. Dahomeyn "mustilla amatsoneilla", kuten ranskalaiset heitä nimittävät, oli päässään valkoinen huivi, ja aseinaan heillä oli kivääreitä, viidakkoveitsiä ja sotakirveitä.
Nykyinen Benin käytti nimeä Dahomey itsenäistymisestään 1960 aina vuoteen 1975.
Beninin kuningaskunta
Beninin kuningaskunta oli suuri esikolonialistinen valtio Afrikassa nykyisen Nigerian alueella. Beninin kuningaskunnan perustivat edot vuoden 1000 jälkeen Nigerjoen suiston länsipuolelle. Beninin kuningasta kutsuttiin obaksi. Kuninkaan valta oli muista päälliköistä riippuvaista 1400-luvulle saakka, jolloin Ewuare Suuri sai absoluuttisen vallan ja perusti perinnöllisen kuninkuuden. Hänen poikansa Ozolua Valloittaja tapasi ilmeisesti ensimmäisenä obana portugalilaisia vuoden 1500 tienoilla.
Beninistä tuli 1500-luvulla tehokkaasti hallittu valtio ja se oli tunnettu pronssi- ja norsunluukäsitöistään. Muiden muassa eurooppalaisten kanssa käyty kauppa perustui norsunluuhun, mausteisiin ja orjiin. 1500-luvun jälkeen Benin alkoi rappeutua samalla kun naapurimaa, jorubavaltio Oyo, voimistui. Benin säilyi kuitenkin kutistuneena aina vuoteen 1897, jolloin Britannia valloitti sen.
Nykyisellä Beninin tasavallalla ei ole varsinaisesti mitään tekemistä Beninin kuningaskunnan kanssa, vaikka se otti tämän nimen vuonna 1975.
Rebelhead
Rebelhead on tamperelainen englanniksi laulava ja junttimetalliksi itseään kutsuva yhtye, joka perustettiin vuonna 2001. Rebelheadin debyyttilevy "Fightback" nauhoitettiin vuoden 2005 kesä-heinäkuussa Studio Karatessa, Jyväskylässä.Studioalbumit
Jakuutti
Jakuutti tarkoittaa seuraavia asioita:Aihepiiriin liittyvät läheisesti myös
Tuomas Tahvanainen
Tuomas Tahvanainen (s. 9. helmikuuta 1976) on suomalainen urheilutoimittaja ja Viasat Urheilun jalkapallolähetysten studioisäntä. Hän toimii myös juontajana "Futis+"-ohjelmassa. Aiemmin hän on työskennellyt MTV3:n "Huomenta Suomi" -ohjelman juontajana ja Yleisradion palveluksessa.
Tahvanainen pelaa jalkapalloa hyökkääjänä FC Kiffenin joukkueessa.
Marcus Allbäck
Marcus Christian Allbäck (s. 5. heinäkuuta 1973 Göteborg, Ruotsi) on ruotsalainen jalkapalloilija, joka pelasi hyökkääjänä kotimaansa sarjan lisäksi muun muassa Alankomaissa, Italiassa, Saksassa ja Englannissa.
Pitkällä urallaan Allbäck on pelannut Örgyte IS:ssä Ruotsissa, Lyngby FC:ssä ja FC Kööpenhaminassa Tanskassa, SC Heerenvenissä Alankomaissa, AS Barissa Italiassa, Aston Villassa Englannissa sekä Hansa Rostockissa Saksassa.
Allbäck pelasi Ruotsin paidassa monet arvokisat ja teki 29 maalia 74 A-maaottelussa vuosina 1999–2008. Allbäck debytoi Ruotsin paidassa 27. marraskuuta 1999 ystävyysottelussa Etelä-Afrikkaa vastaan. Allbäck auttoi Ruotsin 2–2-tasapeliin Englantia vastaan MM-kisoissa 2006 ensimmäisellä MM-kisamaalillaan. Maali oli 2000:s kisojen historiassa.
Joulukuussa 2009 Allbäck nimitettiin Ruotsin maajoukkuevalmentajan Erik Hamrénin valmennustiimiin apuvalmentajaksi.
Paris (albumi)
Paris on Hilton-hotelliketjun perijättären ja seurapiirijulkkis Paris Hiltonin debyyttialbumi, joka julkaistiin Yhdysvalloissa 22. elokuuta 2006. Albumi levisi noin viikkoa ennen virallista julkaisuaan Internetiin.
"Paris" sijoittui ensimmäisellä viikollaan Billboardin albumilistan sijalle #6. Sitä myytiin ensimmäisellä viikolla 75 091 kappaletta Yhdysvalloissa. Seuraavalla viikolla albumin sijoitus oli kuitenkin vasta #33, ja pian "Paris" tipahti sadan myydyimmän albumin listalta. Yleisesti ottaen albumia myytiin Yhdysvalloissa melko heikosti. Suomessa albumi debytoi listan sijalla #21, ja sen paras sijoitus oli #17.
Maailmanlaajuisesti albumia on myyty noin 1,200,000 kappaletta.
Paris Hilton työsti albumin kappaleita Black Eyed Peas -yhtyeen ja Le Tigren kanssa, ja taustalla työskentelee myös Lil Jon. Myös aiemmin Dr. Dren ja Timbalandin kanssa työskennellyt Scott Storch on kirjoittanut sekä sanoituksia että kappaleita Hiltonille.
Ennen albumin nimen "Paris" julkaisua albumin nimen huhuttiin olevan "Paris is Burning", "1 Crazy Party", "Screwed" tai "Paris Hilton".
Albumin ensimmäiseksi singleksi kaavailtiin aluksi kappaletta "Screwed". Kappale kuitenkin levisi Internetiin elokuussa 2004 ja sai ensimmäisen radiosoittonsa jo ennen virallista julkaisuaan. Paris Hiltonin palkattua Scott Storchin tuottajaksi kappale kuitenkin levytettiin uudestaan 2006. Myöhemmin ensimmäiseksi singleksi julkistettiin "Turn it Up", jonka julkaisupäivämääräksi kaavailtiin toukokuuta 2006. Päivämäärä ei käynyt kuitenkaan levy-yhtiölle, joten ensimmäisenä singlenä julkaistiin "Stars Are Blind"
Ensimmäisenä digitaalisena singlenä julkaistiin reggaevaikutteinen "Stars Are Blind "5. kesäkuuta 2006. 24. toukokuuta ja 25. toukokuuta Hilton kuvasi kappaleelle musiikkivideon Kaliforniassa. Mustavalkoista videota verrattiin muun muassa Madonnan "Cherish"-videoon, Chris Isaakin "Wicked Game" -musiikkivideoon ja Britney Spearsin "Don't Let Me Be Last to Know'hun".
"Stars Are Blind" pääsi Music Televisionlla toivotuimmaksi videoksi MTV 5 Hot Videos -listalla toukokuun lopussa. Viikolla 26 kappale kuitenkin yllätti monet pääsemällä Billboard Hot 100 -listalla sijalle 18, joka oli yksi vuoden 2006 parhaista debyyttisinglejen sijoituksista. Britanniassa kappaleen paras sijoitus oli singlelistan sija #35. Suomessa "Stars Are Blind" viihtyi singlelistalla kolme viikkoa ja ylsi parhaimmillaan listan sijalle #6.
"Turn it Up" julkaistiin Yhdysvalloissa singlenä elokuussa 2006. Suomessa tämä single jäi huomiotta.
Kolmantena singlenä julkaistiin "Nothing in This World", joka kävi Suomen singlelistalla viikon ajan sijalla #7. Kappale ylsi singlelistan kärkeen muun muassa Serbiassa, Venezuelassa sekä Costa Ricassa. Singlelle kuvattiin myös musiikkivideo, jossa Paris esiintyy kiusatun teinipojan "unelmana".
Saša Ilić
Saša Ilić (s. 30. joulukuuta 1977 Belgrad, Jugoslavia) on serbialainen jalkapalloilija, pelipaikaltaan keskikenttäpelaaja. Hän edustaa Itävallan Bundesliigan FC Red Bull Salzburgia.
Ilic pelasi 10 vuotta FK Partizanissa ennen kuin siirtyi espanjalaiseen Celta Vigooon kaudella 2003–2004. Ilic liittyi turkkilaisen Galatasarayn miehistöön kesällä 2005 ja teki heti avausottelussaan kaksi maalia. Ilic olisi saanut Galatasarayssa pelipaidan numerokseen numero 10, mutta valitsi Partizanin aikaisen numeronsa 22.
Kesällä 2007 Ilic siirtyi Turkista hallitsevaan Itävallan mestariseuraan, FC Red Bull Salzburgiin, jossa hän pelaa edelleen numerolla 22.
A-maaotteluja Ilic on pelannut 35 ja tehnty niissä 6 maalia "(tilanne kesäkuussa 2006)".
Kevin Nash
Kevin Scott Nash (s. 9. heinäkuuta 1959 Detroit) on yhdysvaltalainen showpainija ja näyttelijä. Hän on tehnyt pitkän uran painimalla WWE:ssä, WCW:ssä ja TNA:ssa. Hän on yksi kolmesta nWo:n alkuperäisjäsenestä Hulk Hoganin ja Scott Hallin lisäksi.
Nash solmi 2011 WWE:n kanssa viisivuotisen WWE Legends-sopimuksen. Sopimus oli katkolla joulukuussa 2014 Nashin saatua syytteen poikansa pahoinpitelystä. Nash palasi WWE:hen vuoden 2011 Royal Rumblessa, mutta joutui Wade Barrettin eliminoimaksi varsin aikaisessa vaiheessa.
Nash on käyttänyt WWE urallaan myös nimeä Diesel, joka tulee selville myös hänen sisääntulomusiikissaan, jossa kappaleen alussa kuuluu rekan käynnistysääni.
Nash on esiintynyt myös elokuvissa, kuten "" (1991), "Rock of Ages" (2012), "Magic Mike" (2012), "John Wick" (2014) ja "Magic Mike XXL" (2015).
Pentti Papinaho
Pentti Papinaho (2. kesäkuuta 1926 Multia – 8. maaliskuuta 1992) oli suomalainen kuvanveistäjä. Hän opiskeli Taideteollisessa ammattikoulussa ja taideteollisessa oppilaitoksessa 1947-1951 sekä Suomen Taideakatemian koulussa 1951-1952. Papinahon ensimmäinen näyttely oli Helsingissä 1953. Hän teki reliefejä ja veistoksia julkisille paikoille. Hän opetti Lahden taideteollisessa oppilaitoksessa ja Lahden taidekoulussa 1970-luvun alussa. Tunnustukseksi Papinaholle myönnettiin Pro Finlandia-mitali 1976. Orimattilan taidemuseossa esitellään Papinahon töitä. Papinaholle myönnettiin professorin arvonimi vuonna 1982.Joutjärven kirkossa Lahdessa on kaksi Papinahon reliefiä. Kirkon sisällä alttariseinällä on "Golgata"-niminen teos ja kirkon ulkopuolelle itäiselle terassille on tiiliseinälle sijoitettu suurikokoinen pronssireliefi "Kymmenen neitsyttä". Molemmat teokset on paljastettu 1963.
Heikki Hursti
Heikki Johannes Hursti (s. 8. elokuuta 1954 Helsinki) on toiminut vuodesta 2005 Veikko ja Lahja Hurstin Laupeudentyö -yhdistyksen johtajana.
Heikki Hursti kävi armeijan Lahden Musiikkipataljoonassa. Isänsä Veikko Hurstin innostamana Heikki perusti veljiensä ja siskonsa kanssa soitinyhtyeen Jumalan tähdet vuonna 1970.
Heikki Hursti toimi Helsingin Saalem-seurakunnassa nuorisopastorina 1980-luvun alussa. Myöhemmin hän siirtyi saarnaajaksi Tornion helluntaiseurakuntaan sekä toimi kiertävänä nuorisopastorina alueenaan koko Lappi. 1980-luvun puolestavälistä lähtien Hursti toimi pohjoisespanjalaisessa Logroñon kaupungissa lähetyssaarnaajana. Vuonna 1991 hän muutti perheineen Málagan kaupunkiin, ja edelleen muutaman vuoden jälkeen Fuengirolaan skandinaavisen turistikirkon vetäjäksi. Suomeen Hursti palasi vuonna 1999.
Hurstin johtaman yhdistyksen ruoanjakopiste sijaitsee helposti saavutettavien liikenneyhteyksien päässä Helsingissä Harjussa. Jotkut asukkaat ovat esittäneet Kallio-Seuran tukemana ruoanjakopisteen ja sen mukanaan tuoman kadulla kulkevan leipäjonon siirtämistä muualle, mutta Kallioliike ja Kallion Kulttuuriverkosto ovat puolustaneet ruoanjakopisteen säilyttämistä entisellä paikallaan. Leipäjonon häätöaikeet synnyttivät Facebookissa tuhansien ihmisten muodostaman ruoanjakelua puolustavan kansanliikkeen.
Yhdistystä ovat avustaneet muun muassa Metallica. Sen avuksi on pidetty myös hyväntekeväisyyskonsertteja.
Heikki Hurstin serkku on tietoturvaguru Harri Hursti. Hursti on naimisissa. Hurstin poika Ari Hursti toimii juontajana Radio Aallossa. Tytät Sini Hursti toimii myös Veikko ja Lahja Hurstin Laupeudentyö ry:ssä.
Get Together
Get Together on yhdysvaltalaisen poptähti Madonnan kolmas singlejulkaisu hänen vuonna 2005 ilmestyneeltä kymmenenneltä studioalbumiltaan "Confessions on a Dance Floor". Madonnan, Stuart Pricen, Anders Baggen ja Peer Astromin tuottama dance-kappale julkaistiin Pohjois-Amerikassa singlenä 6. kesäkuuta 2006. "Get Together" julkaistaan Euroopassa singlenä 24. heinäkuuta "Confessions Tour"-konserttikiertueen Euroopan-osan alkaessa, mutta se on saanut radiosoittoa jo etukäteen.
Yhdysvalloissa "Get Together" debytoi yhdeksäntenätoista Billboardin Bubbling Under Hot 100 Singles -listalla, ja ylsi parhaimmillaan listan sijalle kuusi, mutta ei noussut lainkaan Hot 100 -päälistalle. Sen sijaan se menestyi hyvin tanssilistoilla: Billboard Hot Airplay- ja Hot Dance Single Sales-listoilla kappale pysyi listaykkösenä viikon. Kanadassa "Get Together" debytoi singlelistan sijalla 87 ja Australiassa sijalla 13. Kappale julkaistiin 24. heinäkuuta Euroopassa, ja se debytoi Britannian singlelistan sijalla #7, eli siitä ei tullut listaykköstä edellisten "Sorry"- ja "Hung Up"- singlejen tapaan. Single pääsi parhaimmillaan Suomen tanssilistan sijalle #4 ja virallisella singlelistalla sijalle #2.
Monet Madonnan fanit yllättyivät Warner Bros.:in valitessa "Get Togetherin" kolmanneksi singleksi. Aiemmin kappaleen "Jump" uskottiin olevan vahvin ehdotus singlejulkaisuksi. Yhdysvalloissa "Get Together"-singlen B-puolella oli myös kappale "I Love New York", jota pidettiin vahvana vaihtoehtona singleksi.
"Get Togetherin" musiikkivideo on täysin animaatiomuotoinen. Sen on ohjannut ja piirtänyt Logan ja se on saanut inspiraatiota italialaisen Milo Manaran eroottisesta taiteesta. Alun perin kappaleelle on kuitenkin tehty kaksi erilaista musiikkivideota. Animaatiovideo sisältää piirrettynä Madonnan esiintymisen KoKo-yökerhossa Lontoossa. Musiikkivideo sai ensi-iltansa 14. kesäkuuta 2006 VH1-kanavan internetsivuilla, vaikka samana päivänä se tuli myös TV:stä brittiläiseltä Channel 4:selta.
Yhdysvalloissa julkaistu Maxi-single
Isossa-Britanniassa julkaistu Maxi-single
CD-single
Maxi-single
Suzuki LS 650 Savage
Suzuki LS 650 Savage on japanilaisen Suzuki-tehtaan valmistama custom-moottoripyörä. Suzuki Savage oli aikansa suurimpia yksisylinterisiä moottoripyöriä. Sitä valmistettiin vuodesta 1986 vuoteen 2005 lähes muuttumattomana. Harrastajat suosivat pyörää sen yksinkertaisuuden ja helpon ajettavuuden vuoksi. Suzuki Savage on edelleenkin moottoritilavuudeltaan suurin yksisylinterinen custom-moottoripyörä. Savagen ominaispiirteisiin kuuluu muun muassa hihnaveto ja automaattinen, sähköinen puolipuristin.
Maahantuojan Suomeen tuomien mallien teho on 23 kW, mutta yksityisten Saksasta Suomeen tuomat Savaget ovat usein 20 kilowatin tehoisiksi kuristettuja.
Tehtaan nimeämiskäytännön muutoksen seurauksena Suzuki Savaget on vuodesta 2005 alkaen valmistettu nimellä Suzuki Boulevard S40.
Kääpiö (täsmennyssivu)
Kääpiö voi tarkoittaa ainakin seuraavia asioita:
Dialyysi
Dialyysi tarkoittaa veren puhdistamista kuona-aineista ja vereen kertyneestä nesteestä. Sitä käytetään munuaisten toiminnan korvaajana joko akuutissa tai kroonisessa munuaisten vajaatoiminnassa, tai kun munuaiset on jouduttu poistamaan.
Dialyysia on kahta päätyyppiä: hemodialyysi ja peritoneaalidialyysi.
Pitkäaikaisten dialyysipotilaiden munuaisiin kehittyy usein kystia. Niitä on kolmella neljästä yli kolme vuotta dialyysihoitoa saaneesta potilaasta. Potilaille, joilla on hankittuja munuaiskystia, kehittyy myös muita useammin munuaiskasvaimia. Dialyysipotilaiden munuaissyöpävaara onkin kasvanut.
Hemodialyysissa verta johdetaan dialysaattoriin, jossa siitä diffusoimalla poistuu kuona-aineita ja ylimääräistä nestettä ja sen jälkeen puhdistunut veri kierrätetään takaisin elimistöön. Kerrallaan vain pieni määrä verta on elimistön ulkopuolella. Yksi hemodialyysihoitokerta kestää normaalisti 4–5 tuntia ja viikossa on normaalisti kolme hoitokertaa.
Peritoneaalidialyysissa eli vatsakalvodialyysissa käytetään vatsakalvoa () hyväksi kuona-aineiden poistamiseen. Vatsaonteloon valutetaan katetrin kautta dialyysiliuosta, joka vaihdetaan 3–5 kertaa päivässä. Liuos imee itseensä kuona-aineita ja ylimääräistä nestettä vatsakalvon toimiessa puoliläpäisevänä kalvona.
CAPD () on jatkuva vatsakalvodialyysi, jossa potilaalla on vatsaontelossa dialyysiliuosta koko ajan. Dialyysineste vaihdetaan käsin 4–5 kertaa päivässä.
APD () eli automaattinen vatsakalvodialyysi. Siinä dialyysinesteiden vaihto tapahtuu öisin automaattisesti koneen avustuksella. Päivällä potilas voi olla joko täysin ilman dialyysinestettä vatsaontelossaan tai tilanteen mukaan tehdä 1–2 dialyysinesteen vaihtoa päiväsaikaan.
Axel Honneth
Axel Honneth (s. 1949, Essen) on saksalainen filosofi ja sosiologi. Hän on Jürgen Habermasin oppilas ja niin sanotun Frankfurtin koulukunnan merkittävä seuraaja. Hän toimii Frankfurt am Mainin J. W. von Goethe -yliopistossa Max Horkheimerin ja Theodor W. Adornon 1950 uudelleen perustaman Sosiaalitutkimusinstituutin toimitusjohtajana vuodesta 2001 alkaen.
Honneth julkaisee myös kahta merkittävää filosofian aikakauskirjaa "Deutschen Zeitschrift für Philosophie" sekä "European Journal of Philosophy and Constellations".
Honneth opiskeli vuodesta 1969 alkaen filosofiaa, sosiologiaa sekä "germanistiikkaa" Bonnissa, Bochumissa sekä Berliinissä. Hän sai ensin Freie Universität Berlinin sosiologian laitokselta assistentuurin, sitten 1982 Jürgen Habermasin avulla tutkimusstipendin yhteiskuntatieteiden osastolle Max-Planck-Institutiin Müncheniin sekä seuraavana vuonna filosofian assistentuurin Goethe-yliopistosta ja samanaikaisesti dosentuurin Berliinistä.
Ensimmäinen filosofian professuuri Honnethilla oli Konstanzin yliopistossa, sitä seurasi poliittisen filosofian professuuri Otto Schur-instituutissa, Freie Unversität Berlinissä. Vuosina 1995–96 hän oli vierailevana professorina New Yorkissa New School of Social Researchissa. Vuonna 1996 hän sai filosofian professuurin Goethe-yliopistossa. Siellä hän kuului tunnetun Institut für Sozialforschungin kollegioon, joka synnytti tunnetun kriittisen teoriansa. Vuonna 1999 Honneth piti hallussaan Amsterdamin yliopiston Spinoza-oppituolia.
Axel Honnethin erityisalue on sosiaalifilosofia. Siinä hän on kehittänyt tunnustuksen ("Anerkennung") teoriaa ja filosofiaa. Uudessa "Verdinglichung - eine anerkennungstheoretische Studie" -teoksessaan (ISBN 3-518-58444-8) hän pyrkii kyseisen marxilaisen avainkysymyksen tunnustusteoreettiseen uudelleenmuotoiluun. Samankaltainen aihe on Habermasin tapaan henkilöiden välisen yhteyden moraalisuuden rekonstruktio.
Honnethilla on Frankfurtin koulukunnan hengessä pyrkimys "kriittiseen yhteiskuntateoriaan" myös psykologian ja psykoanalyyttisten teorioiden avulla sekä sosiologian ja sosiaaliontologian keinoja käyttäen.
Vadi
Vadi ( "wādī") on kuivunut joenuoma, joka täyttyy vedellä vain rankkojen sateiden aikana. Termiä ”wadi” käytetään paljon arabialaisissa paikannimissä. Vadien rannat ovat usein ihmisasutuksen keskuksia, sillä niistä löytyy maanalaista vettä. Amerikassa vadeista käytetään espanjasta lainattua nimeä "arroyo".
Vadien ylittäminen saattaa olla vaarallista tiettyinä aikoina yllättävien tulvien takia. Tällaiset tulvat tappavat vuosittain useita ihmisiä arabimaissa.
Grönlannin jalkapallomaajoukkue
Grönlannin jalkapallomaajoukkue on Grönlannin jalkapalloliiton alaisuudessa toimiva jalkapallojoukkue, joka edustaa Grönlantia jalkapallomaaotteluissa.
Grönlanti ei ole FIFAn eikä minkään sen maanosaliiton jäsen, minkä vuoksi se ei myöskään voi osallistua maailman- tai maanosamestaruuskilpailuihin. Grönlanti on kuitenkin pelannut ystävyysotteluita pääasiassa Islantia ja Färsaaria vastaan sekä kohdannut monia muita FIFAan kuulumattomien liittojen joukkueita, kuten Ahvenanmaan, Tiibetin, Orkneyn ja Guernseyn.
Vuonna 2006 touko-kesäkuun vaihteen tienoilla joukkue osallistui FIFI Wild Cup 2006 -turnaukseen, jossa se hävisi molemmat ottelunsa.
Michael Umaña
Michael Umaña (s. 16. heinäkuuta 1982 San José) on costaricalainen jalkapalloilija. Hän on pelipaikaltaan puolustaja.
Umaña siirtyi yhdysvaltalaiseen Los Angeles Galaxyyn alkuvuodesta 2005 kotimaansa Club Sport Heredianosta. 2005/2006 kauden jälkeen Umaña siirtyi takaisin kotimaahansa Brujasiin.
Umaña pelasi Costa Rican joukkueessa vuoden 2004 olympiajoukkueessa ja vuoden 2006 MM-kisoissa. MM-kisoissa 2006 hän pelasi kaikki Costa Rican kolme ottelua alusta loppuun. Hänen ensimmäinen maaottelunsa oli 4. kesäkuuta 2004 Nicaraguaa vastaan. Umaña on pelannut 21 maaottelua .
Widows
Widows oli helsinkiläinen punkyhtye. Se oli alkuperäisistä suomalaisista englanninkielisistä punkyhtyeistä ainoa, joka pääsi tekemään LP-levyn, sillä Briard koottiin uudelleen vasta myöhemmin.
Yhtye muistetaan parhaiten versiostaan silloin televisiossa pyörineen Viisikko-tv-sarjan tunnuslaulusta "The Famous Five".
Laulaja Jacky Ix joutui albumin julkaisun jälkeen henkilökohtaisiin vaikeuksiin ja vankilakierteeseen aseellisen pankkiryöstön ja huumausainerikoksien takia, ja Widows teki tämän jälkeen yhden keikan Helsingin Lepakossa Pete Malmin kanssa. Kokoonpano teki yhden julkaisemattoman singlen. Bändin kitaristi Kelloggs Bollocks kuoli hämärissä olosuhteissa 1993; ainoastaan hänen irtileikkautunut jalkansa löytyi Helsingin Kolera-altaasta.
Widows teki kesällä 2008 kaksi keikkaa kokoonpanolla Shadou (laulu), Johnny Widow, TB Widow ja Spädä (rummut).
2002 laulaja Jacky Ix raitistui ja aloitti musiikin tekemisen uudelleen. Vuonna 2007 Jacky muutti Joensuuhun ja toimi laulaja-lauluntekijä-kitaristina sooloprojekteissaan.
Syksyllä 2008 Widows kasattiin uudelleen vanhalla kokoonpanolla: Jacky Ix (laulu) TB Widow (basso) Johnny Widow (kitara) ja Spädä (rummut). Widows keikkaili aktiivisesti noin kaksi vuotta ja teki tammikuussa 2010 studiolla uuden levyn. Se on kuitenkin jäänyt julkaisematta bändin jäsenten erimielisyyksien takia. Samana vuonna, 2010 Jacky Ix lopetti bändissä lopullisesti. Bändi aloitti uuden laulajan etsimisen.
Francisco Fonseca
José Francisco Fonseca Gúzman (s. 2. lokakuuta 1979 León, Guanajuaton osavaltio, Meksiko) on meksikolainen jalkapalloilija, joka tunnetaan lempinimellä Kikin. Hän pelasi kotimaansa seurojen lisäksi muun muassa portugalilaisseura Benfican riveissä. Hän pelasi Meksikon maajoukkueessa 43 ottelua ja teki 21 maalia vuosina 2004–2008.
Kikin teki debyyttinsä Meksikon 1. divisioonassa La Piedadin joukkueessa vuonna 2001. Hän pelasi La Piedadissa kaksi kautta ennen kuin siirtyi Meksikon pääsarjaan UNAM Pumasiin. Kikinistä tuli suuri tähti Pumasissa, koska hän johdatti joukkueen kahteen mestaruuteen ja teki 81 pelaamassaan ottelussa 23 maalia. Kaudella 2004 Pumasin toisen mestaruuden jälkeen Kikin siirtyi Cruz Azuliin. Kesällä 2006 hän siirtyi Portugalin SuperLigassa pelaavaan Benficaan.
Fonseca valittiin Meksikon MM-kisajoukkueeseen Saksan maailmanmestaruuskisoihin vuonna 2006. Hän pelasi Meksikon kaikissa neljässä MM-kisaottelussa ja teki yhden maalin alkulohko-ottelussa Portugalia vastaan.
Sanomalehtipaperi
Sanomalehtipaperi pyritään nykyään valmistamaan pääosin kierrätyskuiduista eli uusiomassasta sekä täyteaineista. Loput paperin raaka-aineista on mekaanista massaa, pääasiassa kuusi- tai mäntyhierrettä. Tavallisimmin paperi on neliömassaltaan 23–40 grammaa, ja Suomessa yleisesti tehtävän sanomalehtipaperin neliömassa on 40 g/m², 42,5 g/m², harvemmin 45 g/m² tai jopa 48,8 g/m² eli se on kevyempää kuin kopiopaperi, joka on hienopaperia ja jossa on täyteaineita.
Sanomalehtipaperi on huomattavasti ohuempaa ja laadultaan "vaatimattomampaa", kuin mm. kopiopaperi.
Kierrätystä silmällä pitäen sanomalehti pitäisi saattaa kierrätykseen viimeistään kahden kuukauden kuluttua painamisesta, jotta se päätyisi takaisin tehtaalle ennen kolmen kuukauden ikää, koska musteen irrottaminen uusiomassaprosessissa on tuoreena helpompaa.
Sanomalehtipaperi maksoi lokakuussa 2008 525 euroa tonnilta.Suomalaisella sanomalehtipaperilla on ollut sovittu laatuerittely 1965 alkaen.
Vatikaanivaltion jalkapallomaajoukkue
Vatikaanivaltion jalkapallomaajoukkue on jalkapallojoukkue, joka edustaa Vatikaanivaltiota jalkapallomaaotteluissa. Vatikaani ei ole kansainvälisen jalkapalloliiton FIFAn eikä minkään sen maanosaliiton jäsen, minkä johdosta se ei pysty osallistumaan maailman- tai maanosamestaruuskilpailuihin.
Vatikaanin ensimmäinen maaottelu oli San Marinoa vastaan vuonna 1994 ja toinen Monacoa vastaan 23. marraskuuta 2002 Italiassa. Vuonna 2006 joukkue kohtasi sveitsiläisen seurajoukkueen SV Vollmondin aivan Vatikaanin ulkopuolella sijaitsevalla kentällä. Ottelu päättyi Vatikaanin 5–1-voittoon.
Joukkueen pelaajisto koostuu pääasiassa Sveitsiläiskaartin jäsenistä sekä paavillisen neuvoston jäsenistä ja museoiden vartijoista. Kuitenkin vain sveitsiläiskaartilaiset ovat maan kansalaisia.
Vatikaanivaltio on yksi niistä vain kahdeksasta itsenäisestä valtioista, joiden kansallinen jalkapallomaajoukkue ei kuulu FIFAan. Muut seitsemän ovat Mikronesia, Kiribati, Marshallsaaret, Palau, Monaco, Tuvalu ja Nauru.
Kierrätyskuitu
Kierrätyskuidut eli uusiokuidut paperiprosessissa tarkoittavat puukuituja riippumatta siitä, ovatko ne alun perin hioke-, hierre- vai sellukuituja.
Yksittäinen kuitu voidaan paperiteollisuudessa käyttää 3–5 kertaa uudelleen, mutta sen lujuus ja sitoutumiskyky heikkenee joka kierrätyskerralla.
Kierrätysmassa on noin 1/3 osa sellumassan materiaalihinnasta, ja massaprosessi valmiiksi massaksi, joka voidaan syöttää paperikoneelle on noin 1/5 sellumassan tuoton hinnasta.
Tekstiilikuitujen kierrätyksellä pyritään hyödyntämään muuten jätteeksi päätyvät tekstiilit. Esimerkiksi puuvillavaatteista saadaan kierrätyskuitua, jolla voidaan pienentää hiilijalanjälkeä ja vesijalanjälkeä. Uudelleenkäyttöön kelpaamattomat puuvillavaatteet lajitellaan, revitään koneellisesti ja liuotetaan kemiallisesti. Puuvillakuitu tavallaan pilkotaan ja rakennetaan uudelleen. Menetelmä on samantapainen kuin viskoosin valmistus. Puuvillasta saadaan näin pitkää ja hyvälaatuista kuituainesta. Puuvillan kemiallisessa liuotuksessa ei käytetä rikkihiiltä kuten viskoosin valmistuksessa, joten menetelmä on ympäristöystävällisempi. Prosessissa on mahdollista säädellä kuitujen pituutta, mikä parantaa kuitumateriaalin laatua. Kierrätyskuidusta kehrätystä langasta valmistetusta neuloksesta tulee sileää ja kiiltävää. Teoriassa puuvillainen vaate voisi siis kiertää loputtomasti raaka-aineesta vaatteeksi ja siitä uudelleen raaka-aineeksi.
Aline Lahoud
Aline Lahoud (s. 2. maaliskuuta 1986 Beirut, Libanon) on libanonilainen laulaja. Hänen olisi pitänyt edustaa maataan vuoden 2005 Euroviisuissa Kiovassa, mutta maa vetäytyi kilpailusta viime hetkellä. Syy vetäytymiseen oli että Libanon ei lakinsa mukaan saa kilpailla samassa kilpailussa jossa on Israel mukana.
Lahoud aloitti laulamisen 3-vuotiaana ja piti ensimmäisen konserttinsa 1997. Kappale, jolla hän olisi osallistunut Euroviisuihin, oli ranskankielinen "Quant tout s'enfuit". Hän julkaisi kappaleen singlenä 2005, ja seuraavana vuonna ilmestyi albumi "11 heures et quart".
Danny Fonseca
Danny Alberto Fonseca (s. 7. marraskuuta 1979) on costaricalainen jalkapalloilija. Hän on keskikenttäpelaaja ja edustaa tällä hetkellä kotimaansa Cartaginésia.
Fonsecan ensimmäinen maaottelu oli 20. helmikuuta 2003 Hondurasia vastaan. Hän on pelannut 24 maaottelua, joissa on tehnyt kaksi maalia (tilanne 20. kesäkuuta 2006). Vuoden 2006 MM-lopputurnauksessa Fonseca pelasi kahdessa ottelussa yhteensä 118 minuuttia.
Olemisen sietämätön keveys
Olemisen sietämätön keveys () on tšekkiläisen kirjailijan Milan Kunderan menestysteos vuodelta 1984. Romaani sisältää runsaasti filosofisia termejä ja pohdintaa. Sen keskeisinä käsitteinä esiintyvät elämän ”paino” ja ”keveys”. Teos on ilmestynyt suomeksi Kirsti Sirasteen kääntämänä, WSOYn kustantamana 1985.
Tapahtumapaikkana on Prahan kaupunki Tšekkoslovakiassa neuvostomiehityksen eli Prahan kevään jälkeen vuonna 1968. Kirjassa kuvataan taiteilijoiden ja intellektuellien asemaa muuttuneessa yhteiskunnassa ja kamppailua vierasta miehittäjää vastaan.
Päähenkilöitä Kunderan romaanissa on neljä. Keskushahmo on maineikas kirurgi ja naistenmies Tomáš, joka menettää asemansa kritisoituaan kommunistien toimia kotimaassaan. Muita henkilöitä ovat hänen vaimonsa Tereza, rakastajattarensa Sabina ja Sabinan rakastaja Franz. Näiden neljän hahmon elämät punoutuvat tavalla tai toisella yhteen ja jokainen käy kirjan aikana omat kamppailunsa itseään ja ympäristöään vastaan.
Kunderan filosofian mukaan ”oleminen” on ”sietämättömän kevyttä”. Tämä perustuu siihen, mitä kirjassa usein esiintyvä saksankielinen lause ”"Einmal ist keinmal"” pyrkii selittämään. Lausahdus tarkoittaa sitä, ettei kerran tehty asia oikeastaan merkitse mitään, ja kun ihmisella on elettävänään vain yksi elämä, ei hänen teoillaan lopulta ole merkitystä tai painoarvoa. Samalla kun elämä siis on merkityksettömyydessään ”kevyttä”, ihminen ei kestä ajatusta oman elämänsä turhanpäiväisyydestä, mikä tekee elämästä sietämätöntä. Tämänkaltaisesta ajattelumallista juontuu kirjan nimi.
Vuonna 1988 kirjasta tehtiin elokuvaversio, jonka ohjasi yhdysvaltalainen Philip Kaufman. Elokuvan päähenkilöitä esittivät Daniel Day-Lewis, Juliette Binoche ja Lena Olin. Kundera itse on todennut, etteivät hänen kirjansa sovi elokuviksi, koska ne menettävät tärkeitä ominaisuuksiaan ja syvyyttään siirrettäessä valkokankaalle.
FIFI Wild Cup
FIFI Wild Cup (FIFI tuli sanoista Federation of International Football Independents") oli kansainvälinen vuonna 2006 järjestetty jalkapalloturnaus sellaisilla maille, alueille ja kansallisuusryhmille, joilla ei ollut omaa FIFAn alaista maajoukkuetta. FIFI Wild Cup järjestettiin Hampurissa 29. toukokuuta—3. kesäkuuta 2006.
Turnaukseen osallistui viisi maajoukkuetta maista, jotka eivät olleet kansainvälisen jalkapalloliiton FIFAn tai sen maanosaliittojen jäseniä sekä isäntäjoukkue Saint Paulin tasavalta.
Ottelut pelattiin FC St. Paulin kotikentällä Millerntor-Stadionilla. Turnauksen pääsponsorina toimi saksalainen internet-vedonlyöntitoimiso "mybet.de". 
Pohjois-Kypros voitti rangaistuspotkukilpailun 4–1
Muita vastaavia maajoukkuekilpailuita ovat olleet VIVA World Cup ja ELF Cup.
Pohjois-Kyproksen jalkapallomaajoukkue
Pohjois-Kyproksen jalkapallomaajoukkue edustaa Pohjois-Kyproksen turkkilaista tasavaltaa jalkapallon maaotteluissa. Pohjois-Kyprosta ei ole kansainvälisesti tunnustettu eikä sen jalkapalloliitto ole FIFAn tai sen maanosaliittojen jäsen, minkä takia se ei myöskään voi osallistua maailman- tai maanosanmestaruuskilpailuihin.
Joukkue on kuitenkin pelannut lukuisia epävirallisia ystävyysotteluita. Vuonna 2006 se voitti ensi kertaa järjestetyn, FIFA:an kuulumattomille maajoukkueille tarkoitetun FIFI Wild Cup -turnauksen. Loppuottelussa kaatui Sansibar rangaistuspotkukilpailussa. Marraskuussa 2006 Pohjois-Kypros isännöi ELF Cup -turnausta.
Gamma Centauri
Gamma Centauri (γ Cen / "'γ Centauri") 
eli Muhlifain on tähti Kentaurin tähtikuviossa eteläisellä tähtitaivaalla, niin etelässä, ettei näy Suomessa.
Palsternakka
Palsternakka ("Pastinaca sativa") on kaksivuotinen sarjakukkaiskasvi, jonka ensimmäisenä vuonna kasvattamaa juurta käytetään juureksena.
Suomessa palsternakka on viljelyskarkulainen ja tulokas. Se kasvaa luonnossa vakiintuneena paikoitellen Etelä-Suomessa, varsinkin kaupunkialueilla, esimerkiksi teiden varsilla jopa melko yleisenä. Muuallakin Etelä- ja Keski-Suomessa sitä tavataan satunnaisesti.
Kasvi on alkujaan euraasialainen laji, mutta se on levinnyt viljelykarkulaisena myös Yhdysvaltoihin, missä sitä pidetään haitallisena tulokaslajina.
Juureksena palsternakka muistuttaa porkkanaa mutta on vaaleampi ja voimakkaamman makuinen. Palsternakkaa on syöty Euraasiassa jo muinaisista ajoista lähtien. Sitä voidaan keittää, paistaa tai käyttää muhennoksissa, keitoissa ja laatikoissa.
Palsternakkaa ei viljellä lämpimillä seuduilla, koska routa on tarpeellista maun kehittymiseksi. Mullan tulee olla hiekkaista ja savimaista, jotta juuret kasvavat suuriksi. Sopimattomassa mullassa ne jäävät lyhyiksi ja haaraisiksi. Palsternakan siemenet voidaan kylvää varhaiskeväällä, kun maa on sulanut kylliksi. Sadonkorjuu voidaan aloittaa myöhään syksyllä, heti ensimmäisten pakkasten jälkeen. Joka vuosi kannattaa käyttää uusia siemeniä, koska varastointi heikentää niiden kasvukykyä merkittävästi.
Palsternakassa on enemmän mineraaleja ja useampia vitamiineja kuin sen lähisukulaisessa porkkanassa; kuitenkin A-vitamiinin esiastetta β-karoteenia on porkkanassa moninkertaisesti enemmän. Palsternakassa on erityisen paljon kaliumia, jopa 600 mg verran sataa grammaa kohden. Se sisältää myös runsaasti ravintokuitua. 100 grammaa palsternakkaa sisältää 230 kJ (55 kcal) energiaa.
Joillekin kasvi aiheuttaa allergisen reaktion. Palsternakan lehdet saattavat myös ärsyttää ihoa, jos niistä irtoava neste osuu iholle yhdessä auringonvalon kanssa.
Edmund Burke
Edmund Burke () oli irlantilais-brittiläinen valtiomies, kirjailija, puhuja ja poliittinen filosofi. Hän kuului vuosina 1765–1794 Britannian parlamentin alahuoneeseen, johon hänet valittiin Whig-puolueesta. Yrjö III:n aikana hän tuki amerikkalaisten siirtokuntien itsenäistymistä, joka tapahtuikin, kun Amerikan vallankumous puhkesi. Sen sijaan hän vastusti Ranskan vallankumousta, minkä ansiosta hänestä tuli Whigien konservatiivisen ryhmän johtavia jäseniä. Häntä pidetään nykyaikaisen konservatismin isänä.
Poliittisen vaikuttamisen lisäksi Burke julkaisi filosofisen teoksen estetiikasta ja perusti vuosittain ilmestyneen "Annual Registerin", jossa kerrottiin kunkin vuoden merkittävimmistä maailmanpoliittisista tapahtumista. Burke oli myös taitava puhuja.
Burke ei koskaan esitellyt näkemyksiään systemaattisesti, vaan sovelsi niitä aina tapauskohtaisesti. Hänen käytännöllisten kantojen takana on kuitenkin yleisiä periaatteita, jotka tulevat ilmi, kun Burken tuotantoa tarkastelee kokonaisuudessaan. Nämä periaatteet keskittyvät ”luonnon” tai ”luonnonlain” käsitteisiin. Burken näkemysten ytimessä on ihmisen ja maailmankaikkeuden harmonia. Yhteiskunta ja valtio mahdollistavat ihmisen potentiaalin täyden ymmärtämisen, antavat muodon yhteiselle hyvälle ja tarjoavat joko sanallisen tai sanattoman sopimuksen normeista ja päämääristä. Burken ihanne on, että poliittinen yhteisö toimisi yhtenä kokonaisuutena.
Burken ajattelun mukaan poliittiset sopimukset perustuvat ennemminkin periaatteisiin ja kirjoittamattomiin lakeihin kuin perusoikeuksiin tai tasa-arvoon. Tasa-arvon ihanne on hänen mielestään vaarallinen. Yhteiskunta on monimutkainen, orgaanista kokonaisuus, joka kehittyy asteittain. Tällaisessa yhteiskunnassa yhteiskunnalliset ja poliittiset suhteet pohjautuvat perinteisiin. Yhteiskunta toimii kuin ihmisruumis. Konservatismin tukipilareina hän piti uskoa perinteeseen, käytännöllisyyteen ja orgaaniseen yhteiskuntaan.
Edward the Great
Edward the Great: The Greatest Hits on Iron Maidenin toinen kokoelmalevy, joka julkaistiin vuonna 2002. Se sisältää kappaleita kaikilta paitsi kahdelta ensimmäiseltä albumilta. Levyn alkuperäinen tarkoitus oli esitellä yhtyettä uusille faneille.
Levystä tehtiin vuonna 2005 uusi painos, joka sisältää kappaleita myös vuoden 2003 albumilta "Dance of Death". Kokoelmaa on kritisoitu siitä, ettei kumpikaan painos sisällä kappaleita vuosilta 1978–1981, jolloin yhtyeen laulajana oli Paul Di’Anno.
Saamen jalkapallomaajoukkue
Saamen jalkapallomaajoukkue on jalkapallon maajoukkue, joka edustaa Fennoskandian pohjoisosissa eläviä saamelaisia. Joukkue toimii Saamen jalkapalloliiton ("Sámi Spábbáčiekčanlihttu") alaisuudessa. Saamen jalkapalloliitto ei ole kansainvälisen jalkapalloliiton FIFAn tai minkään sen maanosaliiton jäsen, minkä takia joukkue ei voi osallistua maailman- tai maanosanmestaruuskilpailuihin.
Saamelaisten joukkue on kuitenkin pelannut epävirallisia ystävyysotteluita vuodesta 1985 lähtien. Vuodesta 2003 se on ollut NF-Boardin jäsen. Marraskuussa 2006 joukkue teki 42 maalia kolmessa pelissä ja voitti ylivoimaisesti VIVA World Cup -turnauksen. Vuonna 2008 7.–13. heinäkuuta Saame isännöi Jällivaarassa järjestetyn VIVA-turnauksen ja sijoittui turnauksessa kolmanneksi. Myös seuraavan vuoden VIVA-turnauksessa Saamen jalkapallomaajoukkue oli kolmas. Saame ei ollut mukana vuosien 2010 ja 2013 VIVA-turnauksissa.
Saamen joukkue vuoden 2016 ConIFA World Football Cupissa.
Leisure Suit Larry
Leisure Suit Larry on Sierra On-Linen (Sierra Entertainment) julkaisema seikkailupelisarja, jonka päähenkilönä on keski-ikäinen Larry Laffer. Pelisarjan suunnittelija ja käsikirjoittaja Al Lowe on ollut sarjan jokaisen pelin tuotannossa mukana, uusimpia pelejä, "Leisure Suit Larry: Magna Cum Laudea" ja "Leisure Suit Larry: Box Office Bustia" lukuun ottamatta.
Huomattavaa on että pelisarjaan ei koskaan julkaistu "neljättä osaa" (johon jälkikäteen viitataan nimellä "Leisure Suit Larry 4: The Missing Floppies").
Sarjan päähenkilö.
Useissa osissa Larryn tavoitteiden kohde.
Simon Fuller
Simon Fuller (s. 17. toukokuuta 1960) on brittiläinen televisio- ja levytuottaja, joka on toiminut muun muassa Spice Girlsin ja S Club 7:n managerina. Hän myös kehitti "Pop Idol" -kykyjenetsintäohjelman, johon kansainvälinen Idols-formaatti perustuu. Siitä on tehty eri maissa yli 50 versiota, kuten "American Idol", "Canadian Idol" ja Suomen "Idols".
Fuller sai vuonna 2011 tähden Hollywood Walk of Famelle.
Association for Research and Enlightenment
The Association for Research and Enlightenment Inc. (lyhenne A.R.E.) on selvänäkijänä ja ihmeparantajana tunnetun Edgar Caycen vuonna 1931 perustama voittoa tavoittelematon järjestö, jonka tarkoituksena on tutkia kokonaisvaltaista terveyttä, muinaisia arvoituksia, hengellisyyttä, unia ja niiden tulkintaa, intuitiota eli sisäistä näkemystä, filosofiaa ja jälleensyntymistä.
A.R.E. on maailmanlaajuinen yksityisten ihmisten verkosto, joka järjestää konferensseja ja koulutustoimintaa ympäri maailman. Edgar Caycen elämästä ja toiminnasta on kirjoitettu yli 300 kirjaa, Edgar Cayce -keskuksia on perustettu 25 maahan ja järjestöllä on jäseniä yli kuudestakymmenestä maasta.
Järjestön päämaja sijaitsee Virginia Beachin kaupungissa Yhdysvalloissa.
Franz Lambert
Franz Lambert (s. 11. maaliskuuta 1948 Heppenheimissä) on saksalainen säveltäjä ja urkuri. Hän on julkaissut yli 100 albumia. Lambert soittaa Hammond-uruilla.
Eräs Lambertin tunnetuimmista sävellyksistä on FIFA-hymni, joka soitetaan aina jalkapallon maaotteluissa pelaajien saapuessa kentälle. Lisäksi hän on soittanut urkuja useissa jääkiekon MM-kisoissa.
Samuel Youd
Samuel Youd (12. helmikuuta 1922 Lancashire, Englanti – 3. helmikuuta 2012 Bath) oli kirjailijanimellä John Christopher tunnettu tieteiskirjailija. Youd käsitteli romaaneissaan usein raunioitunutta maata, kuten tieteiskirjailijat H. G. Wells ja John Wyndham, ja hän kuului brittiläisen katastrofiromaanin perinteeseen. Monessa Youdin kertomuksessa Maata kohtaa tai on kohdannut valtava tuho. Hänen tunnetuin teoksensa on "Tripodien aika" -tetralogia, jossa nuoret pojat taistelevat Maan valloittaneita ja sen asukkaat orjuuttaneita tripodeja vastaan.
Youd palveli brittiarmeijassa 1941–1946 ja taisteli toisen maailmansodan loppuvaiheessa Saksan länsirintamalla. Hänen ensimmäinen romaaninsa oli vuonna 1949 ilmestynyt "The Winter Swan". Youdin teokset olivat suosituimmillaan 1950- ja 1960-luvulla, jolloin hän kirjoitti esimerkiksi romaanin "Nälkäkuolema" ("The Death Of Grass"). Vuonna 1966 Youd alkoi kirjoittaa nuortenkirjoja, ja loi muun muassa Tripodit-tetralogian. 1980-luvulla tripodeista kertova televisiosarja palautti Youdin yleiseen tietoisuuteen.
Samuel Youd kirjoitti useilla nimimerkeillä:Nimellä John Christopher: